《浯溪》
宋代·钟兴嗣

羯奴祸唐室，宗社已倾危。翠华幸西蜀，大物孰主持。

储君起灵幸，事亦从权宜。人望既有属，奸孽就诛夷。

次山忧国切，闻此喜可知。归美颂君父，隐恶义当为。

涪翁仗正论，凛然寓刺规。指擿心中过，并及宫闱微。

兹用春秋法，肃宗其何词。曾无一半语，追咎元子非。

后来好事辈，往往互诋讥。或立党同意，或费解嘲诗。

识者具眼力，理解夫奚疑。盍观我宋朝，崖上中兴碑。

光尧再造绩，炳若日星垂。功成体天道，退处志莫移。

神器亲付授，嗣皇犹恳辞。数四不获命，黾勉祗受之。

饬躬备敬养，朝夕益孳孳。君不见帝典书之盛，端由揖逊基。

二圣尽慈孝，尧舜并驱驰。俯视于李唐，德业有醇疵。

惟馀尅复愿，天每靳其机。孙支继述责，未有易今时。

出兵吊遗黎，孰不迎王师。免使读颂者，怀愤徒伤悲。

作者简介：钟兴嗣，章贡（今江西赣州）人（《八琼室金石补正》卷九二）。宁宗嘉定间为荆湖北路安抚使（《宋史》卷四○八《王霆传》）。